
Татарстан Республикасы Рәисе Рөстәм Миңнеханов 8 Март бәйрәме алдыннан Татарстан педагогларына һәм остазларына дәүләт бүләкләре тапшырды. Чара Казан Кремлендә узды.

«Сезне чын күңелдән якынлашып килүче яз, матурлык һәм мәхәббәт бәйрәме – Халыкара хатын-кызлар көне белән котлыйм. Табигать хатын-кызларга матурлык һәм бетмәс энергия, наз һәм тугрылык, тормыш зирәклеге, гаҗәеп көч һәм сабырлык биргән. Сез гаилә учагын саклыйсыз һәм һөнәри эшчәнлегегездә уңышларга ирешәсез», - дип мөрәҗәгать итте Татарстан Рәисе залда җыелганнарга.

Ул билгеләп үткәнчә, бүген яшь буынны тәрбияләү һәм үстерү мәсьәләсе безнең ил алдында торган җитди чакыруларга җавап итеп яңа яңгыраш ала. Шуңа күрә Россия Президенты Владимир Путин 2023 елны Педагог һәм остаз елы дип игълан итте.

«Безнең һәрберебезнең тормышында балалар бакчасында иң яхшы тәрбияче, мәктәптә укытучы, һөнәри белем бирү учреждениесендә мөгаллим, эштә гомерлеккә истә калган остаз булды. Бу үзенчәлекле, җылы хис. Сезнең армый - талмый хезмәт итүегез өчен рәхмәт белдерәсем килә», - дип өстәде Рөстәм Миңнеханов.
Рөстәм Миңнеханов 8 Март бәйрәме алдыннан Татарстан педагогларына һәм остазларына бүләкләр тапшырды